ฟินเทคสตาร์ทอัพ
ธนาคารกรุงศรีอยุธยา เปิดตัวโครงการ “กรุงศรี ไรส์” ขึ้นเมื่อเร็วๆ นี้ “กรุงศรี ไรส์” เป็นโครงการพัฒนาด้านดิจิทัล
28 พ.ค. 2559

โดย...แบงก์กลิ้ง
ธนาคารกรุงศรีอยุธยา เปิดตัวโครงการ “กรุงศรี ไรส์” ขึ้นเมื่อเร็วๆ นี้ “กรุงศรี ไรส์” เป็นโครงการพัฒนาด้านดิจิทัลและนวัตกรรมที่ขับเคลื่อนฟินเทคสตาร์ทอัพผ่านการสนับสนุนด้านทรัพยากร ความรู้และความเชี่ยวชาญนอกเหนือไปจากเงินทุน เพื่อเป็นพื้นที่ให้เหล่าสตาร์ทอัพที่สนใจในการพัฒนานวัตกรรมเทคโนโลยีทางการเงินได้ยกระดับความคิด เริ่มต้นธุรกิจอย่างรู้จริง และมีโอกาสสามารถต่อยอดความสำเร็จได้ในหลากหลายรูปแบบ เช่น การนำเอาธุรกิจของฟินเทคสตาร์ทอัพมาทำงานร่วมกับธนาคาร หรือโอกาสร่วมทุนในลักษณะเวนเจอร์ แคปปิตอล
รูปแบบของกรุงศรี ไรส์ ค่อนข้างจะคล้ายกับธนาคารอื่น คือมีหน้าที่ช่วยสตาร์ทอัพเป้าหมายให้เติบโตในระยะเริ่มต้นของธุรกิจเป็นเหมือนพี่เลี้ยงที่จะช่วยสนับสนุนเป็นสะพานเชื่อมโยงลูกค้า เงินทุน นักวิเคราะห์ผู้เชี่ยวชาญด้านต่างๆ เพื่อช่วยส่งสตาร์ทอัพไปสู่เป้าหมาย
ธนาคารกรุงศรีอยุธยาได้เปิดพื้นที่ชั้น 22 อาคารอัมรินทร์ พลาซ่า ให้เป็นกรุงศรี ไรส์ สเปซ ส่วนกสิกร บิสิเนส เทคโนโลยี กรุ๊ป (เคบีทีจี) จัดหาพื้นที่ให้สตาร์ทอัพอยู่ในอาคารอัจฉริยะให้บรรยากาศแบบซิลิคอนวัลเล่ย์ ที่ถนนแจ้งวัฒนะ ด้านธนาคารไทยพาณิชย์ก็ใช้พื้นที่ในบริเวณเอสซีบีพาร์คเป็นที่ตั้งของเอสซีบีอินโนเวชั่น